text: Nu kan de studerende ikke længere snyde
  05 januar 2014 kl. 13.05
  Syddansk Universitet indfører som det første universitet herhjemme en scanner, der kan afsløre eksamenssnyd.
  Det er forbudt at have en mobiltelefon med til eksamen på Syddansk Universitet.
  - Men i praksis har det været vanskeligt at kontrollere. Især hvis den studerende gik på toilettet. Med scanneren kan vi registrere, hvis en mobiltelefon er tændt, og det fungerer ligesom en slags geigertæller, hvor signalet stiger, når man kommer tættere på, fortæller Kurt Gammelgaard, som er IT-chef ved Syddansk Universitet.
  Bliver en studerende taget i at bruge sin mobiltelefon, er det bortvisningsgrund.
  